作者：张炎
词牌/韵律：大圣乐

paragraphs: 隐市山林，傍家池馆，顿成佳趣。
是几番临水看云，就树揽香，诗满阑干横处。
翠径小车行花影，听一片春声人笑语。
深庭宇。
对清昼渐长，闲教鹦鹉。
芳情缓寻细数。
爱碧草平烟红自雨。
任燕来莺去，香凝翠暖，歌酒清时钟鼓。
二十四帘冰壶里，有谁在箫台犹醉舞。
吹笙侣。
倚高寒、半天风露。